CELEX: 32010D0298
Language: fi
Date: 2010-05-25 00:00:00
Title: 2010/298/YUTP: Neuvoston päätös 2010/298/YUTP, annettu 25 päivänä toukokuuta 2010 , Guinea-Bissaun tasavallan turvallisuusalan uudistusta tukevasta Euroopan unionin operaatiosta (EU SSR GUINEA-BISSAU) hyväksytyn yhteisen toiminnan 2008/112/YUTP muuttamisesta ja jatkamisesta

26.5.2010   
            
            
               FI
            
            
               Euroopan unionin virallinen lehti
            
            
               L 127/16
            
         NEUVOSTON PÄÄTÖS 2010/298/YUTP,
   annettu 25 päivänä toukokuuta 2010,
   Guinea-Bissaun tasavallan turvallisuusalan uudistusta tukevasta Euroopan unionin operaatiosta (EU SSR GUINEA-BISSAU) hyväksytyn yhteisen toiminnan 2008/112/YUTP muuttamisesta ja jatkamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan ja 43 artiklan 2 kohdan
   sekä katsoo seuraavaa:
   
               (1)
            
            
               Neuvosto hyväksyi 12 päivänä helmikuuta 2008 yhteisen toiminnan 2008/112/YUTP Guinea-Bissaun tasavallan turvallisuusalan uudistusta tukevasta Euroopan unionin operaatiosta (EU SSR GUINEA-BISSAU) (1). Kyseistä yhteistä toimintaa oli tarkoitus soveltaa 31 päivään toukokuuta 2009.
            
         
               (2)
            
            
               Neuvosto hyväksyi 18 päivänä toukokuuta 2009 yhteisen toiminnan 2009/405/YUTP (2), jolla muutettiin yhteistä toimintaa 2008/112/YUTP ja jatkettiin sen voimassaoloa 30 päivään marraskuuta 2009. Neuvosto hyväksyi 17 päivänä marraskuuta 2009 yhteisen toiminnan 2009/841/YUTP (3), jolla muutettiin yhteistä toimintaa 2008/112/YUTP ja jatkettiin sen voimassaoloa 31 päivään toukokuuta 2010.
            
         
               (3)
            
            
               Poliittisten ja turvallisuusasioiden komitea (PTK) antoi 5 päivänä helmikuuta 2010 hyväksyntänsä EU:n Guinea-Bissaun turvallisuusalan uudistukseen liittyvien toimien jatkamiselle ja pyysi suunnittelemaan yhteisen turvallisuus- ja puolustuspolitiikan (YTPP) puitteissa toteutettavan uuden operaation, jolla tuetaan turvallisuusalan uudistuksen täytäntöönpanoa.
            
         
               (4)
            
            
               Guinea-Bissaun pääministeri pyysi 22 päivänä helmikuuta 2010 päivätyllä kirjeellä unionin ulkoasioiden ja turvallisuuspolitiikan korkeaa edustajaa, jäljempänä ’korkea edustaja’, aloittamaan uuden operaation, jonka toimeksiantoon kuuluu koulutuksen, ohjauksen ja neuvonnan antaminen turvallisuusalan uudistusprosessin menestyksekkään jatkamisen varmistamiseksi.
            
         
               (5)
            
            
               1 päivän huhtikuuta 2010 tapahtumien jälkeen ja EU:n esitettyä Guinea-Bissaun viranomaisille poliittisen demarssin, PTK sopi 30 päivänä huhtikuuta 2010, että EU:n ulkopoliittisten välineiden välisen johdonmukaisuuden varmistamiseksi EU SSR GUINEA-BISSAU -operaation toimeksiantoa olisi jatkettava 30 päivään syyskuuta 2010, jotta lopullinen päätös YTPP:n toimien jatkamisesta Guinea-Bissaussa voitaisiin tehdä strategisen arvion ja alueella tapahtuneen kehityksen pohjalta heinäkuuhun mennessä. Tässä yhteydessä PTK palautti mieleen ja vahvisti uudelleen edellytykset EU:n toimien jatkamiselle turvallisuusalan uudistamiseksi, joihin kuuluvat demokratian periaatteiden, ihmisoikeuksien ja oikeusvaltioperiaatteen kunnioittaminen.
            
         
               (6)
            
            
               Yhteinen toiminta 2008/112/YUTP olisi muutettava vastaavasti,
            
         ON HYVÄKSYNYT TÄMÄN PÄÄTÖKSEN:
   1 artikla
   Muutetaan yhteinen toiminta 2008/112/YUTP seuraavasti:
   
               1)
            
            
               Korvataan 1 artiklan 1 kohta seuraavasti:
               ”1.   Euroopan unioni (EU) perustaa Guinea-Bissaun tasavallan turvallisuusalan uudistusta tukevan EU:n operaation, jäljempänä ’EU SSR GUINEA-BISSAU’ tai ’operaatio’, johon sisältyy 26 päivänä helmikuuta 2008 alkava valmisteluvaihe ja viimeistään 1 päivänä toukokuuta 2008 alkava täytäntöönpanovaihe. Operaation kesto on enintään 28 kuukautta alustavan operatiivisen toimintakyvyn ilmoittamisesta.”
            
         
               2)
            
            
               Korvataan 9 artiklan 1 kohta seuraavasti:
               ”1.   Operaatioon liittyviin menoihin tarkoitettu rahoitusohje 26 päivän helmikuuta 2008 ja 30 päivän marraskuuta 2009 väliselle ajalle on 5 650 000 euroa.
               Operaatioon liittyviin menoihin tarkoitettu rahoitusohje 1 päivän joulukuuta 2009 ja 30 päivän kesäkuuta 2010 väliselle ajalle on 1 530 000 euroa.
               Operaatioon liittyviin menoihin tarkoitettu rahoitusohje 1 päivän heinäkuuta 2010 ja 30 päivän syyskuuta 2010 väliselle ajalle on 630 000 euroa.”
            
         
               3)
            
            
               Korvataan 17 artiklan toinen kohta seuraavasti:
               ”Sitä sovelletaan 30 päivään syyskuuta 2010.”
            
         2 artikla
   Tämä päätös tulee voimaan päivänä, jona se hyväksytään.
   
      Tehty Brysselissä 25 päivänä toukokuuta 2010.
      
         
            Neuvoston puolesta
         
         
            Puheenjohtaja
         
         M. SEBASTIÁN
      
   
   
      (1)  EUVL L 40, 14.2.2008, s. 11.
   
      (2)  EUVL L 128, 27.5.2009, s. 60.
   
      (3)  EUVL L 303, 18.11.2009, s. 70.